Na temelju čl. 18. st. 1. Zakona o grobljima („Narodne novine , br. 19/98 , 50/12 i 89/17) i čl. 30. Statuta Općine Ernestinovo ( „Službeni glasnik“ Općine Ernestinovo, br. 2/21 i 3/21) ), Općinsko vijeće Općine Ernestinovo na svojoj \_\_\_\_.sjednici , održanoj \_\_\_\_\_\_\_\_\_\_\_.godine, donijelo je

**O D L U K U**

**o grobljima na području Općine Ernestinovo**

**OPĆE ODREDBE**

**Članak 1.**

Odlukom o grobljima na području Općine Ernestinovo ( u daljnjem tekstu: Odluka) uređuju se mjerila i kriteriji za dodjelu i ustupanje grobnih mjesta na korištenje, iskopavanje i premještaj posmrtnih ostataka, način i uvjeti ukopa, način ukopa nepoznatih osoba, produbljenje groba i premještanje posmrtnih ostataka u grobnici, održavanje groblja i uklanjanje otpada, veličina, dimenzije i izgled grobnih mjesta, uvjeti upravljanja grobljem od strane pravne osobe koja upravlja grobljem, uvjeti, način i mjesto prosipanja kremiranih posmrtnih ostataka umrle osobe, uvjeti i mjerila za plaćanje naknade pri dodjeli grobnog mjesta i godišnje grobne naknade, kao i mogućnost plaćanja godišnje grobne naknade unaprijed, uvjeti za ustupanje prava korištenja grobnog mjesta trećim osobama, pravila za određivanje naknade za stjecanje opreme i uređaja koji se nalaze na grobnom mjestu bez korisnika grobnog mjesta, prekršajne sankcije za prekršitelje odredbi.

**Članak 2.**

Svi izrazi koji se koriste u tekstu, a imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 3.**

1. Na području Općine Ernestinovo ukop se obavlja na groblju Ernestinovo, groblju Laslovo i groblju Divoš.
2. Groblja na području Općine Ernestinovo u vlasništvu su Općine Ernestinovo (u daljnjem tekstu: Općina).

**Članak 4.**

1. Grobljima na području Općine Ernestinovo upravlja Jedinstveni upravni odjel Općine Ernestinovo ( dalje: Uprava groblja)
2. Upravljanje grobljem razumijeva dodjelu grobnih mjesta, uređenje, održavanje i rekonstrukciju groblja te ukop umrlih osoba.

**OPREMA I UREĐAJI GROBNOG MJESTA**

**Članak 5.**

1. Pod opremom i uređajima grobnog mjesta, u smislu ove Odluke, smatraju se nadgrobnaploča, nadgrobni spomenik i znaci, ploče, ograda grobnog mjesta i slično.
2. Oprema i uređaji grobnog mjesta i stavka 2. ovog članka smatraju se nekretninom i vlasništvo su korisnika grobnog mjesta, vlasništvo istih može se prenositi sukladno zakonu kojim se uređuju groblja i posebnim propisima.

**DIMENZIJE I VELIČINA GROBNIH MJESTA**

**Članak 6.**

(1) Groblja se izgrađuju prema određenoj osnovi i dijele se na grobna polja i grobna mjesta. Cijela površina groblja određena za sahranu podijeljena je na polja. Polja se označuju rimskim brojevima i dijele se na grobna mjesta.

(2)Dimenzije grobnih mjesta:

160 x 300cm

230 x 300cm

(3)Dimenzije grobnice (unutar zidova)

90 x 230cm (jedan stupac)

150 x 230cm (dva stupca)

220 x 230cm ( tri stupca)

(4)Dno groba mora biti najmanje 50 cm iznad najviše točke podzemne vode. Dubina ukopnog mjesta je u zemljanim grobovima najmanje 180 cm. Kod zemljanih grobova treba osigurati najmanje 0,80 metara zemlje iznad lijesa.

**MJERILA I KRITERIJI DODJELJIVANJA I USTUPANJA GROBNIH MJESTA NA KORIŠTENJE**

**Članak 7.**

1. Uprava groblja na temelju dokumentiranog zahtjeva stranke dodjeljuje slobodno grobno mjesto na korištenje na neodređeno vrijeme uz naknadu, o čemu donosi rješenje.
2. Rješenje o dodjeli grobnog mjesta na korištenje donosi se kod svake promjene korisnika grobnog mjesta.

**Članak 8.**

1. Grobna mjesta dodjeljuju se na korištenje prema Planu rasporeda i korištenja grobnih mjesta na način da se u najvećoj mogućoj mjeri usvoje želje korisnika.
2. Uprava groblja dužna je voditi Grobni očevidnik o ukopu svih umrlih osoba na lokalne samouprave koji sadrži podatke o grobovima i grobnicama, korisnicima grobova i grobnica, osobama koje imaju pravo ukopa, svim promjenama te uzroku smrti.
3. Sastavni dio grobnog očevidnika iz ovoga članka je Položajni plan grobnih mjesta i grobnica.
4. Akti iz stavka 1., 2., 3.. ovoga članka moraju se pohraniti i trajno čuvati.

**Članak 9.**

Grobno mjesto dodjeljuje se na korištenje kada nastane potreba za ukopom pokojnika ili, neovisno potrebi za ukopom, ukoliko postoji dovoljan broj slobodnih grobnih mjesta na mjesnom groblju.

**Članak 10.**

1. Pod korisnikom grobnog mjesta ( u daljnjem tekstu: korisnik), u smislu ove odluke razumijeva se osoba kojoj je grobno mjesto dano na korištenje rješenjem.
2. Pravo ukopa u grobno mjesto ima korisnik i članovi njegove obitelji.
3. Članom obitelji korisnika grobnog mjesta koji ima pravo ukopa smatra se njegov bračni ili izvanbračni drug, životni ili neformalni životni partner, potomci i posvojena djeca i njihovi bračni ili izvanbračni drugovi, životni ili neformalni životni partneri te njegovi roditelji.
4. Nakon smrti korisnika, pravo korištenja grobnog mjesta stječu nasljednici utvrđeni pravomoćnim rješenjem o nasljeđivanju.
5. Do pravomoćnosti rješenja o nasljeđivanju korisnika, u grobno mjesto mogu se ukapati osobe koje su u času smrti korisnika bili članovi njegove obitelji.

**Članak 11.**

1. Korisnik može trećoj osobi s prebivalištem na području Općine Ernestinovo ugovorom ustupiti svoje pravo korištenja grobnog mjesta u pisanom obliku uz obaveznu ovjeru potpisa od strane javnog bilježnika.
2. Trećom osobom u smislu ovog članka smatra se svaka osoba koja nije korisnik odnosno član obitelji sukladno članku 10. stavku 3. ove Odluke.
3. Pravo na ustupanje korisnik ostvaruje podnošenjem pisanog zahtjeva Upravi groblja uz jednokratnu naknadu od 700,00 eura.
4. Vrijeme ustupa može trajati najduže 10 godina.
5. U slučaju sukorisništva, uz uvjete iz stavka 1. ovog članka potrebna je ovjera potpisa svih korisnika

**Članak 12.**

1. Korisnik se može odreći korištenja grobnog mjesta na temelju dokumentiranog zahtjeva kojeg podnosi Upravi groblja.
2. U slučaju stavka 1.ovog članka, Uprava groblja stavlja izvan snage rješenje o korištenju grobnog mjesta.
3. Zahtjev iz stavka 1.ovog članka sadrži i Izjavu o preuzimanju posmrtnih ostataka ili o odricanju od posmrtnih ostataka koji se nalaze u grobnom mjestu. U slučaju odricanja od posmrtnih ostataka iste zbrinjavanja Uprava groblja u zajedničkoj kosturnici.
4. Odricanjem od korištenja grobnog mjesta korisnik i nadalje ima obvezu podmirenja nastalih dugovanja.
5. U slučaju sukorisništva, za odricanje je potrebna suglasnost svih korisnika odnosno izjava o preuzimanju korištenja grobnog mjesta.

**UVJETI I MJERILA ZA PLAĆANJE NAKNADE KOD DODJELE GROBNOG MJESTA I GODIŠNJE NAKNADE ZA KORIŠTENJE GROBNOG MJESTA**

**Članak 13.**

1. Za dodjelu grobnog mjesta na korištenje plaća se naknada o dodjeli grobnog mjesta na korištenje.
2. Naknada za dodjelu grobnog mjesta na korištenje određuje se ovisno o dimenzijama i prebivalištu podnositelja zahtjeva i prihod je proračuna Općine Ernestinovo, a osoba koja želi ishoditi zemljište za grobno mjesto treba podnijeti zahtjev osobi koja upravlja grobljem.

**Članak 14.**

1. Korisnik grobnog mjesta čiji je umrli u trenutku smrti imao prebivalište te je stvarno boravio na području Općine Ernestinovo za to grobno mjesto ne plaća korištenje.
2. Korisnici čije umrle osobe u trenutku smrti nisu imale prebivalište na području Općine Ernestinovo plaćaju naknadu za korištenje grobnoga mjesta na neodređeno vrijeme u iznosu od 1.300,00 eura za jednostruku grobnicu, 1.500,00 eura za dvostruku grobnicu i 2.000,00 eura za trostruku grobnicu.
3. Naknada iz odluke, uplaćuje se na žiro- račun Općine Ernestinovo.

**Članak 15.**

1. Za korištenje grobnog mjesta korisnik je u obvezi plaćati godišnju grobnu naknadu koja je prihod Općine Ernestinovo.
2. Godišnja grobna naknada plaća se na temelju uplatnice koju Uprava groblja dostavlja osobi koja je u grobni očevidnik upisana kao korisnik, osim ako korisnik ne dostavi Upravi groblja sporazum s ovjerenim potpisom druge osobe na temelju kojeg druga osoba preuzima obvezu plaćanja godišnje grobne naknade.

Tablica 1:

|  |  |  |
| --- | --- | --- |
|  | Veličina groba:  | Iznos: |
|  | Za jednostruki grob  | 14,00 eura |
|  | Za dvostruki grob  |  16,00 eura |
|  | Za trostruki grob | 19,00 eura |
|  | Za četverostruki grob  | 22,00 eura |

**Članak 16.**

1. Navedene naknade iz članka 15., Tablice 1. članka plaćaju korisnici, odnosno njihovi nasljednici jednom godišnje do 30. rujna tekuće godine.
2. Iznimno, godišnju grobnu naknadu moguće je platiti i unaprijed i to maksimalno za 5 godina.
3. Obveza plaćanja grobne naknade nastaje danom dodjele grobnog mjesta, te ako je isto dodijeljeno do 30. rujna naknada se određuje u ukupnom godišnjem iznosu, a ako je dodjela izvršena nakon 1. listopada, obveza plaćanja naknade se određuje u razmjernom iznosu.
4. U slučaju sukorisništva grobnog mjesta, uplatnica se dostavlja svakom od korisnika sukladno udjelu u pravu korištenja grobnog mjesta, osim ako se korisnici na temelju sporazuma s ovjerenim potpisom ne dogovore drugačije te isti dostave Upravi groblja.
5. Visina godišnje grobne naknade za korištenje grobnog mjesta utvrđuje se radi namirenja dijela stvarno nastalih zajedničkih troškova na groblju ( uređenja i održavanja groblja, utroška vode, odvoza otpada, čišćenja pristupnih staza i zelenih površina i drugih troškova).
6. U razdoblju od smrti korisnika do dostave pravomoćnog rješenja o nasljeđivanju, godišnju grobnu naknadu dužna je plaćati osoba koje se je skrbila o ukopu umrlog korisnika i podmirila trošak ukopa.

**UKOP POKOJNIKA**

**Članak 17.**

1. Poslovi ukopa razumijevaju pripremu i uređenje grobnog mjesta i polaganje umrle osobe ili posmrtnih ostataka u grobno mjesto.
2. Organizacija ukopa obavlja se prema prethodno iskazanoj želji umrloga, njegove obitelji ili osobe koja organizira i podmiruje troškove ukopa u vremenu od 9:00 do 14:00 sati.
3. Iznimno, ukop je moguće organizirati i izvan vremena navedenog u. stavku 2. ovog članka i to radnim danom od 14:01 sati do 17:00 sati te subotom od 10:00 do 14:00 sati.

**Članak 18.**

1. Poslove iz članka 17. ove Odluke na grobljima na području Općine obavlja Vlastiti komunalni pogon Općine Ernestinovo.
2. Cijena ukopa u grobnicu /grob-humak za ukope koji se obavljaju u vremenu iz članka 17. stavka 2. iznosi 70,00 eura i potrebnu ju je uplatiti najkasnije u roku od 30 dana od dana ukopa.
3. Cijena ukopa u grobnicu /grob-humak za ukope koji se obavljaju u vremenu iz članka 17. stavka 3. iznosi 200,00 eura i potrebnu ju je uplati najkasnije u roku od 30 dana od dana ukopa.

**Članak 19.**

1. Ukop umrle osobe ili posmrtnih ostataka ne može se obaviti bez uredne dokumentacije, sukladno propisima, prethodno dostavljene Upravi groblja.
2. Ukoliko za grobno mjesto na kojem se želi obaviti ukop postoji dugovanje, ukop se ne može odobriti niti provesti bez prethodnog plaćanja dugovanja.
3. Osobe kojima grobno mjesto bude oduzeto zbog neplaćanja mogu na korištenje dobiti novo grobno mjesto tek nakon podmirenja dugovanja te plaćanja naknade za ponovnu dodjelu grobnog mjesta u iznosu od 500,00 eura.

**UVJETI, NAČIN I MJESTO PROSIPANJA KREMIRANIH POSMRTNIH OSTATAKA UMRLE OSOBE**

**Članak 20.**

(1) Kremirani posmrtni ostaci umrle osobe mogu se prosipati na za to predviđenom mjestu (tzv. Ružičnjak) na groblju u naselju Ernestinovo.

(2) Korisnik je dužan pisani zahtjev za prosipanje kremiranih ostataka umrle osobe podnijeti Upravi groblja.

(3) Prosipanje kremiranih ostataka umrle osobe mogu zatražiti samo osobe s prebivalištem na području Općine Ernestinovo i isto se ne naplaćuje.

**ISKOPAVANJE I PREMJEŠTAJ POSMRTNIH OSTATAKA**

**Članak 20.**

1. Iskop (ekshumacija) umrle osobe odnosno posmrtnih ostataka može se obaviti:
* na temelju zahtjev članova uže obitelji (supružnik i djeca), a radi premještaja u drugo grobno mjesto na području Općine Ernestinovo
* na temelju zahtjeva osobe koja je ovlaštena tražiti iskop na temelju pravomoćne sudske odluke,
* po službenoj dužnosti na temelju odluke nadležnog tijela.
1. Ako su članovi uže obitelji umrli prije osobe čiji se prijenos traži zahtjev, mogu podnijeti drugi srodnici prema redoslijedu utvrđenom zakonskim propisima o nasljeđivanju.
2. Iskop umrle osobe odnosno posmrtnih ostataka obavljaju radnici Uprave groblja sukladno posebnim propisima.
3. Iskop umrle osobe odnosno posmrtnih ostataka osobe umrle od posljedica zarazne bolesti može se dozvoliti protekom godine dana računajući od dana ukopa.
4. Iskopu umrle osobe odnosno posmrtnih ostataka mogu nazočiti osobe koje su isti zatražile.
5. Cijena iskopa (ekshumacije) određuje se posebnom Odlukom, a donosi ju općinski načelnik.

**VREMENSKI RAZMAK UKOPA**

**Članak 21.**

1. Ukop u popunjeni obiteljski grob može se obaviti nakon isteka roka od 10 godina od zadnjeg ukopa, a nakon produbljenja groba ukoliko to dopuštaju objektivne okolnosti.
2. Poslije obavljenog ukopa, utvrđene okolnosti iz stavka 1. ovog članka unose se u grobni očevidnik i registar umrlih osoba.

**UKOP NEPOZNATIH OSOBA**

**Članak 22.**

(1) Nepoznate osobe ukapaju se u grobna mjesta za pojedinačne ukope.

(2) Za grobno mjesto za pojedinačne ukope ne može se izdati rješenje o pravu korištenja te služi za ukop nepoznatih osoba i osoba za koje troškove ukopa snosi Općina Ernestinovo po posebnim propisima ili nadležna socijalna ustanova.

(3) Uprava groblja dužna je na groblju osigurati dovoljan broj grobnih mjesta za pojedinačne ukope iz stavka 1. i 2. ovog članka.

(4) Korištenje grobnih mjesta za pojedinačne ukope određuje se na rok od 10 godina, a nakon isteka kojega roka grobna mjesta se prekapaju, a posmrtni ostaci umrlih ukapaju se u kosturnice.

**ODRŽAVANJE GROBLJA I UKLANJANJE OTPADA**

**Članak 23.**

1. Održavanje groblja na području Općine obavlja Uprava groblja.
2. Pod održavanje groblja, u smislu ove odluke, razumijeva se uređenje i čišćenje zajedničkih dijelova groblja, zemljišta, staza i putova na groblju od otpada, održavanje pratećih građevina sukladno zakonu kojim se uređuju groblja te sadnja i održavanje zelenila.
3. Pod otpadom, u smislu ove odluke, smatraju se svi materijali koji su na bilo koji način naneseni, odnosno dospiju na groblje, a po svojoj prirodi ne pripadaju groblju ili narušavaju izgled groblja te ostaci vijenaca i buketa na grobovima koji, zbog proteka vremena, narušavaju izgled groblja, a korisnici grobnih mjesta su ih propustili ukloniti.
4. Održavanje groblja obavlja se u skladu s tehničkim i sanitarnim propisima, pravilima o zaštiti okoliša te krajobraznim i estetskim vrijednostima.

**Članak 23.**

Uprava groblja obvezna je groblje održavati kontinuirano i s poštovanjem prema ukopanim osobama, na način da groblje i prateće građevine sukladno zakonu kojim se uređuje groblja, budu uredni i čisti te u funkcionalnom smislu ispravni.

**Članak 24.**

1. Korisnik je obvezan održavati grobno mjesto čistim i urednim, na način da ne narušava cjelokupan izgled groblja te da ne predstavlja opasnost po sigurnost i stabilnost drugih grobnih mjesta.
2. U slučaju da korisnik ne postupa sukladno odredbama iz stavka 1. ovog članka, Uprava groblja pisanim putem će ga upozoriti na navedenu obvezu te postupiti prema odredbama Zakona o grobljima.

**Članak 25.**

Ukoliko se prilikom ukopa mora pomaknuti oprema ili uređaj grobnog mjesta ili okolnih grobnih mjesta, troškove oko uspostave prijašnjeg stanja snosi osoba na čiji zahtjev se obavlja ukop.

**Članak 26.**

Uprava groblja ne odgovara za štetu nastalu na grobnim mjestima koju prouzrokuju treće osobe.

**UPRAVLJANJE GROBLJEM**

**Članak 27.**

Uprava groblja obvezna je upravljati pažnjom dobrog gospodara i s poštovanjem prema ukopanim osobama.

**Članak 28.**

Aktom Uprave groblja kojim se određuju pravila ponašanja na groblju uređeno je vrijeme posjeta grobljima, ponašanje koje se smatra zabranjenim na groblju, izvođenje radova i pružanje usluga na groblju od strane drugih pravnih ili fizičkih osoba te postupanje s izgubljenim i nađenim stvarima na groblju.

**Članak 29.**

1. Za izvođenje radova na grobnom mjestu potrebna je suglasnost Uprave groblja.
2. Uprava groblja izdaje suglasnost iz stavka 1. ovog članka u roku od 60 dana od dana predaje urednog zahtjeva.
3. Za izdavanje suglasnosti iz stavka 3. ovoga članka korisnik grobnog mjesta obvezan je priložiti:

– zahtjev za izdavanje suglasnosti vlastoručno potpisan, s naznačenim OIB-om korisnika grobnog mjesta

– ako ima više korisnika grobnog mjesta za izvođenje radova, potrebna je suglasnost svih korisnika grobnog mjesta, a iznimno korisnik grobnog mjesta može izvoditi radove i bez njihove suglasnosti, uz obvezno prilaganje javnobilježnički ovjerene izjave kojom prihvaća odgovornost prema ostalim sukorisnicima i

– dva nacrta gradnje i opremanja grobnog mjesta te nacrte gravure s navedenim dimenzijama ploče i položajem i dimenzijama teksta koji odgovaraju propisanim dimenzijama i po načinu izvođenja u skladu su s okolinom.

1. Ako Uprava groblja ne izda suglasnost iz stavka 1.ovog članka u roku iz stavka 2. ovog članka, smatrat će se da je suglasnost izdana.
2. U slučaju da izvoditelj radove izvodi bez suglasnosti ili protivno danoj suglasnosti, Uprava groblja postupi će sukladno Zakonu o grobljima.

**Članak 30.**

1. Kada dug za grobnu naknadu prijeđe iznos od deset godišnjih grobnih naknada, Uprava groblja će u javnom glasilu, na oglasnim pločama groblja i na mrežnim stranicama Uprave groblja, kao i na adresu korisnika grobnog mjesta, ako je ta adresa poznata, dostaviti poziv korisniku grobnog mjesta da plati sve neplaćene naknade sa zakonskim zateznim kamatama u roku od 30 dana od dana objave poziva, s upozorenjem da će nakon isteka tog roka izgubiti pravo korištenja grobnog mjesta.
2. Ako korisnik grobnog mjesta ne postupi prema obavijesti iz stavka 1. ovoga članka, grobno mjesto se smatra grobnim mjestom bez korisnika, o čemu Uprava groblja donosi rješenje i može se ponovno dodijeliti na korištenje.
3. Iznimno od stavka 2. ovoga članka, grobna mjesta u kojima su pokopani posmrtni ostaci znamenitih povijesnih osoba, posmrtni ostaci hrvatskih branitelja iz Domovinskog rata bez nasljednika ili posmrtni ostaci lokalno značajnih osoba ne smatraju se grobnim mjestima bez korisnika i ne dodjeljuju se novom korisniku grobnog mjesta.
4. Protiv rješenja iz stavka 2. ovoga članka može se nije dopuštena žalba, ali se može pokrenuti upravni spor.

(5) Ako se pravomoćnim rješenjem utvrdi da je prestalo pravo korištenja grobnog mjesta, ono se može dodijeliti novom korisniku grobnog mjesta.

(6) Prijašnji korisnik grobnog mjesta za koje se prema stavku 2. ovoga članka smatra da je grobno mjesto bez korisnika može raspolagati izgrađenom opremom i uređajima grobnog mjesta prije dodjele grobnog mjesta novom korisniku grobnog mjesta, a nakon što plati dužni iznos grobne naknade sa zakonskim zateznim kamatama, u protivnom smatrat će se da se radi o napuštenoj imovini kojom Uprava groblja može slobodno raspolagati.

(7) Ako korisniku grobnog mjesta to pravo prestane rješenjem iz stavka 2. ovoga članka, njemu ili njegovim nasljednicima ili nasljednicima umrlih osoba koje su ukopane na tom grobnom mjestu pravo korištenja grobnog mjesta može se ponovno dodijeliti, ako već nije dodijeljeno drugom korisniku grobnog mjesta, uz uvjet da plate sve dugove, uključujući neplaćene godišnje grobne naknade i zatezne kamate na njih te naknadu za ponovnu dodjelu grobnog mjesta.

(8) Uprava groblja će prije dodjele grobnog mjesta drugom korisniku grobnog mjesta premjestiti ostatke tijela umrlih osoba iz napuštenog groba u zajedničku grobnicu pod uvjetom da su se ostvarili uvjeti za produbljenje groba odnosno uvjeti za sabiranje i zbrinjavanje posmrtnih ostataka propisani člankom 4. stavcima 1. i 2. ovoga Zakona.

**MRTVAČNICE I KOSTURNICE**

**Članak 31.**

1. Uprava groblja brine se za red i čistoću mrtvačnice i oko nje. Prostorije mrtvačnice moraju se redovito dezinficirati i čistiti nakon svakog pogreba.
2. Ukrašavanje mrtvačnice obavlja samo Uprava groblja.
3. Groblje mora imati zajedničku kosturnicu na prikladnom mjestu na groblju. U zajedničku kosturnicu pokapaju se kosti iz grobova koji se prekapaju. Za pokapanje kostiju u zajedničku kosturnicu ne plaća se naknada.

**NADZOR**

**Članak 32.**

1. Nadzor nad primjenom ove odluke obavlja Jedinstveni upravni odjel Općine Ernestinovo.
2. U obavljanju nadzora iz stavka 1. ovog članka, Jedinstveni upravni odjel ovlašten je poduzeti radnje u skladu sa zakonom kojim se uređuje komunalno gospodarstvo, odlukom Općine kojom se propisuje komunalni red te ovom odlukom.

**PREKRŠAJNE ODREDBE**

**Članak 33.**

Novčanom kaznom od 70,00 EUR kaznit će se za prekršaj, fizička osoba koja:

* zaprlja i/ili ošteti grobove ili smeće odlaže izvan označenog mjesta,
* dovodi i /ili pušta životinje na groblje ili neovlašteno zalazi vozilom na groblje,
* se na groblju nedolično ponaša čime remeti mir i dostojanstvo mjesta,
* je u pijanom stanju nazočna na groblju,
* se zatekne u prosjačenju na groblju,
* gazi po grobovima i nasadima.

**Članak 34.**

1. Novčanom kaznom od 100,00 EUR kaznit će se za prekršaj, fizička osoba koja:
* sahrani u grobnicu umrlog bez odobrenja vlasnika grobnice ili izvan određenog mjesta za ukop
* izradi natpis na spomeniku bez odobrenja,
* ošteti nadgrobni spomenik,
* odnosi cvijeće i raslinje s grobova i groblja,
* oštećuje ogradu na groblju,
* obavlja bilo koju vrstu trgovine na groblju,
* postavlja nedolične natpise, slike ili reklame na groblju,
* bez posebnog odobrenja ulazi u groblje ili u mrtvačnicu u vrijeme koje nije predviđeno za posjet,
* neovlašteno zalazi vozilom na groblje,
1. Za prekršaj iz stavka 1. ovog članka kaznit će se pravna osoba odnosno obrtnik novčanom kaznom od 2.000,00 kuna.

**Članak 35.**

1. Novčanom kaznom u iznosu od 300,00 EUR kaznit će se pravna osoba ili fizička osoba registrirana za obavljanje radova ako:
* izvodi radove na groblju bez odobrenja iz članka 29 stavak 1. ove Odluke,
1. Novčanom kaznom od 70,00 EUR kaznit će se i odgovorna osoba u pravnoj osobi za prekršaj iz stavka 1. ovog članka.

**PRIJELAZNE I ZAKLJUČNE ODREDBE**

**Članak 36.**

Ova Odluka stupa na snagu osmog dana od dana objave u „Službenom glasniku Općine Ernestinovo“.

**Članak 37**.

Stupanjem na snagu ove Odluke prestaje važiti Odluka o grobljima na području Općine Ernestinovo („Službeni glasnik Općine Ernestinovo, br. 8/2022).

KLASA: 363-02/25-02/

URBROJ:2158-19-01-25-

Ernestinovo, \_\_\_\_. Listopada 2025.

 Predsjednik Općinskog vijeća

 Krunoslav Dragičević